CELEX: 62021CJ0072
Language: et
Date: 2022-04-28 00:00:00
Title: Euroopa Kohtu otsus (kaheksas koda), 28.4.2022.#SIA „PRODEX” versus Valsts ieņēmumu dienests.#Eelotsusetaotlus, mille on esitanud Augstākā tiesa (Senāts).#Eelotsusetaotlus – Tolliliit – Ühine tollitariifistik – Kombineeritud nomenklatuur – Tariifirubriigid – Alamrubriik 4418 20 – Ulatus – Uksed, ukseraamid, uksepiidad ja lävepakud – Puitkiudplaadid (MDF) ja raamliistud – Kombineeritud nomenklatuuri klassifitseerimise üldreegli 2 punkti a esimene osa – Mittekomplektsel või lõpetamata kujul toode – Mõiste.#Kohtuasi C-72/21.

EUROOPA KOHTU OTSUS (kaheksas koda)
   28. aprill 2022 (
         *1
      )
   Eelotsusetaotlus – Tolliliit – Ühine tollitariifistik – Kombineeritud nomenklatuur – Tariifirubriigid – Alamrubriik 441820 – Ulatus – Uksed, ukseraamid, uksepiidad ja lävepakud – Puitkiudplaadid (MDF) ja raamliistud – Kombineeritud nomenklatuuri klassifitseerimise üldreegli 2 punkti a esimene osa – Mittekomplektsel või lõpetamata kujul toode – Mõiste
   Kohtuasjas C‑72/21,
   mille ese on ELTL artikli 267 alusel Augstākā tiesa (Senāts) (Läti kõrgeim kohus) 2. veebruari 2021. aasta otsusega esitatud eelotsusetaotlus, mis saabus Euroopa Kohtusse 4. veebruaril 2021, menetluses
   
      „PRODEX“ SIA
   
   
      versus
   
   
      Valsts ieņēmumu dienests,
   
   EUROOPA KOHUS (kaheksas koda),
   koosseisus: koja president N. Jääskinen, kohtunikud N. Piçarra (ettekandja) ja M. Gavalec,
   kohtujurist: T. Ćapeta,
   kohtusekretär: A. Calot Escobar,
   arvestades kirjalikku menetlust,
   arvestades seisukohti, mille esitasid:
   
            –
         
         
            „PRODEX“ SIA, esindaja: advokāts J. Kārkliņš,
         
      
            –
         
         
            Läti valitsus, esindajad: K. Pommere, J. Davidoviča ja E. Bārdiņš,
         
      
            –
         
         
            Euroopa Komisjon, esindajad: M. Salyková ja E. Kalniņš,
         
      arvestades pärast kohtujuristi ärakuulamist tehtud otsust lahendada kohtuasi ilma kohtujuristi ettepanekuta,
   on teinud järgmise
   
      otsuse
   
   
            1
         
         
            Eelotsusetaotlus puudutab nõukogu 23. juuli 1987. aasta määruse (EMÜ) nr 2658/87 tolli- ja statistikanomenklatuuri ning ühise tollitariifistiku kohta (EÜT 1987, L 256, lk 1; ELT eriväljaanne 02/02, lk 382) I lisas (komisjoni 4. oktoobri 2013. aasta rakendusmäärusest (EL) nr 1001/2013 (ELT 2013, L 290, lk 1) tulenevas redaktsioonis) sisalduva kombineeritud nomenklatuuri (edaspidi „KN“) alamrubriigi 441820 ja rubriikide 4411 ja 4412 ning selle nomenklatuuri klassifitseerimise üldreegli 2 punkti a esimese osa tõlgendamist.
         
      
            2
         
         
            Taotlus on esitatud „PRODEX“ SIA (edaspidi „Prodex“) ja Valsts ieņēmumu dienestsi (Läti maksuamet, edaspidi „maksuamet“) vahelises kohtuvaidluses, mille ese on imporditud kauba tariifne klassifitseerimine KNi alamrubriiki 441820 ustena ja ukseraamide, uksepiitade ja lävepakkudena.
         
      
      Õiguslik raamistik
   
   
      
         HS
      
   
   
            3
         
         
            Kaupade kirjeldamise ja kodeerimise harmoneeritud süsteemi (edaspidi „HS“) töötas välja Maailma Tolliorganisatsioon (WCO) ja see kehtestati 14. juunil 1983 Brüsselis sõlmitud rahvusvahelise kaupade kirjeldamise ja kodeerimise harmoneeritud süsteemi konventsiooniga ja kiideti koos 24. juuni 1986. aasta muutmisprotokolliga Euroopa Majandusühenduse nimel heaks nõukogu 7. aprilli 1987. aasta otsusega 87/369/EMÜ (EÜT 1987, L 198, lk 1; ELT eriväljaanne 02/02, lk 288). WCO töötab HSi selgitavad märkused välja vastavalt selle konventsiooni sätetele.
         
      
            4
         
         
            HSi konventsiooni artikli 3 lõike 1 kohaselt kohustub iga konventsiooniosaline kasutama HSi üldisi tõlgendamisreegleid ning märkusi jaotiste, gruppide ja alamrubriikide kohta ning hoiduma muutmast HSi jaotiste, gruppide või alamrubriikide ulatust.
         
      
            5
         
         
            HSi tõlgendamise üldreegli 2 punkti a esimese lause kohaselt tuleb iga viidet rubriigis mingile kaubale vaadelda kehtivana selle kauba kohta ka mittekomplektsel või lõpetamata kujul, tingimusel et sellisel kujul on kaubal komplektse või valmistoote põhiomadused, ning teine lause kohaselt kehtib see ka lahtivõetud või kokkupanemata komplektsete või valmiskujul (või käesoleva reegli põhjal sellisena käsitatavate) toodete kohta.
         
      
            6
         
         
            HSi tõlgendamise üldreegel 3 näeb ette:
            „Kui reegli 2 punkti b kohaldamisel või mõnel muul põhjusel kaup osutub esmapilgul klassifitseeritavaks kahte või enamasse rubriiki, toimub klassifitseerimine järgmiselt:
            […]
            
                     b)
                  
                  
                     segud, erinevatest materjalidest või komponentidest koosnevad kaubad ja jaekaubanduse jaoks mõeldud komplektina esitatud kaubad, mida pole võimalik klassifitseerida reegli 3 punkti a järgi, klassifitseeritakse materjali või komponendi järgi, mis määrab nende põhiomadused, kui selline kriteerium on rakendatav;
                  
               […]“.
         
      
            7
         
         
            HSi üldreegli 2 punkti a selgitava märkuse punktid I, V ja VI näevad ette:
            
                     „I
                  
                  
                     Reegli 2a esimene osa laiendab mis tahes rubriigi valdkonda, mis viitab konkreetsele tootele, hõlmamaks seda toodet mitte ainult komplektsel, vaid ka mittekomplektsel või lõpetamata kujul, tingimusel et sellisel kujul on kaubal komplektse või valmistoote põhiomadused.
                  
               […]
            
                     V
                  
                  
                     Reegli 2a teine osa näeb ette, et tollile esitatavad kokkumonteerimata või lahtivõetud komplektsed või valmistooted tuleb klassifitseerida samasse rubriiki kui kokkumonteeritud tooted. Kui tooted selliselt esitatakse, siis on see tavaliselt pakkimis-, käsitlemis-või transportimisnõuete või ‑mugavuse kaalutlusel.
                  
               
                     VI
                  
                  
                     Käesolev reegel kehtib ka tollile esitatavate kokkumonteerimata või lahtivõetud mittekomplektsete või viimistlemata toodete kohta, tingimusel, et neid käsitatakse komplektsete või valmistoodetena käesoleva reegli esimese osa põhjal.
                  
               […]“.
         
      
            8
         
         
            HSi üldreegli 3 punkti b selgitava märkuse punkt X näeb ette:
            „Käesoleva reegli tähenduses tähistatakse terminiga „jaekaubanduse jaoks mõeldud komplektina esitatud kaubad“ kaupu
            
                     a)
                  
                  
                     milles on vähemalt kaks erinevat toodet, mis on esmapilgul klassifitseeritavad erinevatesse rubriikidesse. […]
                  
               […]“.
         
      
            9
         
         
            HSi rubriigi 4412 selgitava märkuse kolmandas lõigus on ette nähtud:
            „Selle rubriigi tooted klassifitseeritakse sellesse rubriiki sõltumata sellest, kas neid on või ei ole töödeldud mingisse rubriigis 4409 käsitletud profiili, painutatud, kurrutatud, mulgustatud, täisnurksest (k.a ruudust) erinevale kujule lõigatud või sellisena vormitud, kaetud, pinnatud (näiteks tekstiilmaterjalidega, plastiku, värvi, paberi või metalliga) või allutatud ükskõik millisele töötlusele tingimusel, et see ei anna saadud tootele teiste rubriikide toodetele iseloomulikke omadusi.“
         
      
      
         KN
      
   
   
            10
         
         
            Nagu nähtub määruse nr 2658/87, mida on muudetud nõukogu 31. jaanuari 2000. aasta määrusega (EÜ) nr 254/2000 (EÜT 2000, L 28, lk 16; ELT eriväljaanne 02/09, lk 357), artikli 1 lõikest 1, reguleerib komisjoni kehtestatud KN Euroopa Liitu imporditava kauba tariifset klassifitseerimist. Sellesse on üle võetud HSi rubriigid ja kuuekohalised alamrubriigid ning ainult seitsmes ja kaheksas number tähistavad KNi enda alljaotisi.
         
      
            11
         
         
            Määruse nr 2658/87 artikli 12 lõike 1 kohaselt võtab komisjon igal aastal määruse vormis vastu KNi täieliku variandi koos vastavate ühise tollitariifistiku ühepoolsete ja kokkuleppeliste tollimaksumääradega, nagu see tuleneb Euroopa Liidu Nõukogu või komisjoni poolt vastu võetud meetmetest. See määrus avaldatakse Euroopa Liidu Teatajas hiljemalt 31. oktoobril ja seda kohaldatakse alates järgneva aasta 1. jaanuarist.
         
      
            12
         
         
            Euroopa Kohtu käsutuses olevast toimikust nähtub, et põhikohtuasjas kohaldatav KNi versioon tuleneb rakendusmäärusest nr 1001/2013.
         
      
            13
         
         
            Selle rakendusmääruse I lisa esimese osa I jao A osas sisalduvates KNi klassifitseerimise üldreeglites on kirjas:
            „Kaupade [KNi] klassifitseerimine toimub järgmiste põhimõtete kohaselt.
            
                     1.
                  
                  
                     Jaotiste, kaubagruppide ja alamgruppide nimetused on antud suunaval eesmärgil; ametlik klassifitseerimine peab toimuma lähtuvalt rubriikide kirjeldustest ja vastavate jaotiste ja gruppide märkustest ning alljärgnevatest sätetest tingimusel, et need rubriigid või märkused ei näe ette muud.
                  
               
                     2.
                  
                  
                     a) Iga viidet rubriigis mingile kaubale tuleb vaadelda kehtivana selle kauba kohta ka mittekomplekssel või lõpetamata kujul, tingimusel et sellisel kujul on kaubal komplektse või valmistoote põhiomadused. […]
                  
               […]“.
         
      
            14
         
         
            KNi teises osas „Tollimaksude loend“ asub IX jaotis „Puit ja puittooted; puusüsi; kork ja korgist tooted; õlgedest, espartost ja muudest punumismaterjalidest tooted; korv- ja vitspunutised“, milles on grupp 44 „Puit ja puittooted; puusüsi“, mille 4. märkuses on märgitud:
            „Rubriikidesse 4410, 4411 ja 4412 kuuluvatele toodetele võib olla antud rubriigis 4409 sätestatud profiil, nad võivad olla painutatud, gofreeritud, perforeeritud, teatud kujunditeks lõigatud (v.a ristküliku- või ruudukujuliseks) või mis tahes viisil töödeldud, tingimusel et see ei anna nendele toodetele mõne muu rubriigi toodete põhiomadusi.“
         
      
            15
         
         
            Grupi 44 tollimaksude loendi põhikohtuasjas kohaldatav redaktsioon sisaldas järgmisi rubriike:
            
                        CN-kood
                     
                     
                        Kauba kirjeldus
                     
                     
                        Kokkuleppeline tollimaksumäär (%)
                     
                     
                        Täiendav mõõtühik
                     
                  
                        4411
                     
                     
                        Puitkiudplaadid puidust või muust puitjast materjalist, vaikude vms orgaaniliste sideainete abil kokku ühendatud või mitte:
                     
                     
                         
                     
                     
                         
                     
                  
                         
                     
                     
                        keskmise tihedusega puitkiudplaadid (MDF)
                     
                     
                         
                     
                     
                         
                     
                  
                        […]
                     
                     
                         
                     
                     
                         
                     
                     
                         
                     
                  
                        4411 13
                     
                     
                        – – paksusega üle 5 mm, kuid mitte üle 9 mm:
                     
                     
                         
                     
                     
                         
                     
                  
                        4411 13 10
                     
                     
                        – – – mehaaniliselt töötlemata ja katmata pealispinnaga
                     
                     
                        7
                     
                     
                        m3
                        
                     
                  
                        4411 13 90
                     
                     
                        – – – muud
                     
                     
                        7
                     
                     
                        m3
                        
                     
                  
                        4411 14
                     
                     
                        – – paksusega üle 9 mm:
                     
                     
                         
                     
                     
                         
                     
                  
                        4411 14 10
                     
                     
                        – – – mehaaniliselt töötlemata ja katmata pealispinnaga
                     
                     
                        7
                     
                     
                        m3
                        
                     
                  
                        4411 14 90
                     
                     
                        – – – muud
                     
                     
                        7
                     
                     
                        m3
                        
                     
                  
                        […]
                     
                     
                         
                     
                     
                         
                     
                     
                         
                     
                  
                        4412
                     
                     
                        Vineer, spoonitud plaadid jms kihtpuitmaterjal
                     
                     
                         
                     
                     
                         
                     
                  
                        4412 10 00
                     
                     
                        – bambusest
                     
                     
                        10
                     
                     
                        m3
                        
                     
                  
                         
                     
                     
                        – muu vineer, mis koosneb eranditult spoonilehtedest (v.a bambus), kusjuures iga kihi paksus on kuni 6 mm
                     
                     
                         
                     
                     
                         
                     
                  
                        […]
                     
                     
                         
                     
                     
                         
                     
                     
                         
                     
                  
                        4412 99
                     
                     
                        – – muud
                     
                     
                         
                     
                     
                         
                     
                  
                        […]
                     
                     
                         
                     
                     
                         
                     
                     
                         
                     
                  
                        4412 99 85
                     
                     
                        – – – – muud
                     
                     
                        10
                     
                     
                        m3
                        
                     
                  
                        […]
                     
                     
                         
                     
                     
                         
                     
                     
                         
                     
                  
                        4418
                     
                     
                        Puidust tisleri- ja puusepatooted, sh puidust kärgpaneelid, koostepõrandaplaadid, katusesindlid ja katuselaastud
                     
                     
                         
                     
                     
                         
                     
                  
                        […]
                     
                     
                         
                     
                     
                         
                     
                     
                         
                     
                  
                        4418 20
                     
                     
                        uksed, ukseraamid ja -piidad, lävepakud
                     
                     
                         
                     
                     
                         
                     
                  
                        […]
                     
                     
                         
                     
                     
                         
                     
                     
                         
                     
                  
                        4418 20 50
                     
                     
                        – – okaspuidust
                     
                     
                        Tollimaksuvaba
                     
                     
                        p/st*
                     
                  *Ust, raami või lävepakuga või ilma, käsitletakse ühes tükis.“
         
      
            16
         
         
            KNi alamrubriikide 44182010 kuni 44182080 selgitavate märkuste kohaselt:
            „Nendesse alamrubriikidesse kuuluvad liimpuitkonstruktsiooniga lauspaneelid, millel on paks keskkiht, kui paneele on edasi töödeldud sel määral, et need on ühemõtteliselt ustena kasutatavad (nt neisse on lõigatud süvendid käepidemete, lukkude või hingede jaoks). Nendesse alamrubriikidesse ei kuulu töötlemata paneelid, mida mõnikord nimetatakse „tiheda sisevoodriga lameuste toorikuteks“, isegi kui nende servad on spoonitud (rubriik 4412)“.
         
      
      Põhikohtuasi ja eelotsuse küsimused
   
   
            17
         
         
            Prodex deklareeris 23. septembril 2014 vabasse ringlusse lubamiseks järgmise kauba: okaspuidust siseuksed koos ukseraamide, uksepiitade ja lävepakkudega; kaup klassifitseeriti KNi koodi 44182050 alla ja sellele kohaldati 0% määraga imporditollimaksu.
         
      
            18
         
         
            Maksuamet tuvastas 7. septembri 2015. aasta otsuses, et kõnealusel kaubal ei olnud importimise ajal jaemüügiks pakendatud komplekti omadusi ning see ei olnud selgelt identifitseeritav tervik. Nimetatud asutus järeldas sellest, et seda kaupa ei saa klassifitseerida KNi alamrubriiki 441820 ja seega tuleb see klassifitseerida eraldi KNi alamrubriiki 44111390 ja 44111490 kui „keskmise tihedusega puitkiudplaadid (MDF)“ 7% imporditollimaksu määraga ja alamrubriiki 44129985 kui „vineer, spoonitud plaadid jms kihtpuitmaterjal“ 10% imporditollimaksu määraga.
         
      
            19
         
         
            Prodex esitas halduskohtule kaebuse selle otsuse tühistamiseks. Administratīvā apgabaltiesa (regionaalne halduskohus, Läti) jättis apellatsioonkaebuse rahuldamata. Prodex esitas selle rahuldamata jätmise otsuse peale kassatsioonkaebuse eelotsusetaotluse esitanud kohtule, Augstākā tiesale (Senāts) (Läti kõrgeim kohus).
         
      
            20
         
         
            Selle kohtu sõnul sõltub vaidluse lahendamine sisuliselt küsimusest, kas kõnealuse imporditud kauba näol on tegemist uste või puitpaneelidega, mistõttu on alustuseks tarvis määratleda KNi alamrubriigi 441820 ulatus. Kohus märgib siinkohal, et selle alamrubriigi kohta käivas joonealuses märkuses ei ole täpsustatud, kas sellesse alamrubriiki kuulub ka ukseraam, uksepiit või lävepakk, mis on tollile esitatud ilma ukseta.
         
      
            21
         
         
            Eelotsusetaotluse esitanud kohus tõdeb, et Prodexi sõnul ei hõlma KNi rubriik 4418 mitte ainult tervet komplekti, mis koosneb uksest, ukseraamist, uksepiidast ja lävepakust, vaid ka kõiki neid eraldi võetuna, samas kui maksuamet väidab WCO soovitusele tuginedes, et kõnealust kaupa, mida ta kirjeldas raam- või iluliistudena, ei saa klassifitseerida rubriiki 4418, kuna see ei kujuta endast jaekaubanduse jaoks mõeldud kokkumonteerimata komplektina esitatud kaupa.
         
      
            22
         
         
            Seega peab nimetatud kohus vajalikuks määrata kindlaks, millised on need põhitunnused, mis peavad kõnealusel kaubal olema KNi tõlgendamise üldreegli 2 punkti a esimese osa tähenduses, et seda saaks pidada ukseraamiks, uksepiidaks või lävepakuks ja klassifitseerida KNi alamrubriiki 441820. Ta märgib esiteks, et kuigi Prodexi imporditud kaup võib esmapilgul näha välja nagu lihtsad raam- või iluliistud, on selle kauba omadused siiski sellised, et seda saab kasutada üksnes ja ainult ukse komponentidena, ja teiseks, et kuigi maksuamet keeldus seda kaupa ukse komponentidena klassifitseerimast, samastas ta selle uste valmistamiseks mõeldud raamliistudega, mitte aga üldiste puidust pooltoodetega. Ta märgib sellega seoses, et tänapäeval kasutatavad puitukse tüübid ei nõua enam nii suurt spetsiifilist tööd kui varem, et nende otsene seos valmisustega oleks visuaalselt selgesti tajutav, ning et on olemas lihtsad tehnikad erinevate komponentide ühendamiseks, mis ei nõua spetsiifilisi kinnitusdetaile.
         
      
            23
         
         
            KNi tõlgendamise üldreegli 2 punkti a puhul rõhutab eelotsusetaotluse esitanud kohus, et maksuamet ja esimese astme kohus tuginesid selle reegli teisele osale, mis puudutab lahtivõetud või kokkupanemata tooteid, samas kui Prodex väidab, et asjaomase kauba suhtes tuleb kohaldada selle reegli esimest osa, mis puudutab mittekomplektsel või lõpetamata kujul tooteid.
         
      
            24
         
         
            Eelotsusetaotluse esitanud kohus märgib, et kuigi üldreegli 2 punkti a esimest osa tõlgendatakse nii, et kauba nõutava viimistluse tase on selline, et ainus toiming, mis tuleb teha selleks, et seda kaupa saaks samastada valmistootega, on kokkupanek, ei ole sugugi kindel, et see säte on kõnealusele kaubale kohaldatav. Eelotsusetaotluse esitanud kohus rõhutab siiski, et sellist tõlgendust ei saa välistada, kuna ei ole kindel, kas see üldreegel on kooskõlas gruppide märkuste ja kõnealuse kauba kohta käivate teatavate selgitavate märkustega.
         
      
            25
         
         
            Neil asjaoludel otsustas Augstākā tiesa (Senāts) (Läti kõrgeim kohus) menetluse peatada ja esitada Euroopa Kohtule järgmised eelotsuse küsimused:
            
                     „1.
                  
                  
                     Kas [KNi] tuleb tõlgendada nii, et ukseraamid ja -piidad ning lävepakud kuuluvad selle nomenklatuuri alamrubriiki 441820 eraldi kaupadena?
                  
               
                     2.
                  
                  
                     Kas [KNi] klassifitseerimise üldreegli 2 punkti a esimest lauset arvestades võib [KNi] […] alamrubriik 441820 hõlmata ka lõpetamata kujul ukseraame ja -piitasid, uksepaneele ja lävepakke, tingimusel et need on komplektsete ja valmis ukseraamide, uksepiitade ja lävepakkude põhitunnustega?
                  
               
                     3.
                  
                  
                     Kas põhikohtuasjas vaidlusalused puitpaneelid ja -raamliistud, millel on iluprofiil ja -viimistlus, mis objektiivselt tõendavad nende eeldatavat kasutamist uste, ukseraamide, uksepiitade ja lävepakkude valmistamiseks, kuid mille pikkus tuleb enne ukse monteerimist parajaks lõigata ja millesse tuleb teha haakimiskohad ning vajaduse korral kohad hingede ja lukkude jaoks, tuleb klassifitseerida kombineeritud nomenklatuuri alamrubriiki 441820 või vastavalt konkreetsete puitpaneelide või ‑raamliistude tunnuste järgi rubriikidesse 4411 ja 4412?“
                  
               
      
      Eelotsuse küsimuste analüüs
   
   
            26
         
         
            Eelotsusetaotluse esitanud kohus soovib oma küsimustega, mida tuleb analüüsida koos, sisuliselt teada, kas KNi alamrubriiki 441820 koostoimes KNi klassifitseerimise üldreegli 2 punkti a esimese osaga tuleb tõlgendada nii, et see hõlmab eraldi toodetena sellist kaupa, mida kirjeldatakse puitpaneelide ja ‑raamliistudena, mille iluprofiil ja ‑viimistlus tõendavad objektiivselt nende eeldatavat kasutamist ukseraamide, uksepiitade ja lävepakkude valmistamiseks ka mittekomplektsel või lõpetamata kujul.
         
      
            27
         
         
            Alustuseks tuleb meenutada, et kui Euroopa Kohus on saanud eelotsusetaotluse tariifse klassifitseerimise küsimuses, on tema ülesanne kõnealuste toodete ise klassifitseerimise asemel pigem selgitada liikmesriigi kohtule kriteeriume, mille kohaldamine võimaldab neil need tooted õigesti KNi klassifitseerida. Kõnealuse kauba kvalifikatsioon tariifse klassifitseerimise eesmärgil tuleneb nimelt puhtfaktilisest järeldusest, mida Euroopa Kohus ei saa eelotsusemenetluses teha (vt selle kohta 27. veebruari 2020. aasta kohtumäärus Gardinia Home Decor, C‑670/19, EU:C:2020:117, punktid 35 ja 39 ning seal viidatud kohtupraktika).
         
      
            28
         
         
            Samuti on oluline täpsustada, et KNi klassifitseerimise üldreegli 1 kohaselt toimub kauba klassifitseerimine lähtuvalt KNi rubriikide kirjeldustest ning jaotiste ja gruppide märkustest. Õiguskindluse ja kontrolli lihtsuse huvides tuleb kaupade tariifse klassifitseerimise seisukohast määravat kriteeriumi otsida üldiselt kaupade objektiivsete tunnuste ja omaduste hulgast nii, nagu need on määratletud KNi rubriigi kirjelduses ning jaotiste ja gruppide märkustes. Objektiivne klassifitseerimiskriteerium võib olla ka toote kasutuseesmärk, juhul kui see on tootele omane; kas see nii on, tuleb hinnata toote objektiivsete tunnuste ja omaduste alusel (vt selle kohta 3. juuni 2021. aasta kohtuotsus Flavourstream, C‑822/19, EU:C:2021:444, punkt 34, ning 28. oktoobri 2021. aasta kohtuotsus KAHL ja Roeper, C‑197/20 ja C‑216/20, EU:C:2021:892, punkt 31).
         
      
            29
         
         
            Lisaks on Euroopa Kohus korduvalt otsustanud, et vaatamata sellele, et KNi ja HSi selgitavad märkused ei ole siduvad, on need olulised vahendid ühise tollitariifistiku ühetaolise kohaldamise tagamiseks ja annavad sellistena arvestatavaid juhiseid selle tõlgendamiseks (vt selle kohta 12. juuni 2014. aasta kohtuotsus Lukoyl Neftohim Burgas, C‑330/13, EU:C:2014:1757, punkt 35 ja seal viidatud kohtupraktika).
         
      
            30
         
         
            Kõigepealt, mis puudutab küsimust, kas KNi alamrubriigis 441820 viidatud tooteid saab klassifitseerida sellesse alamrubriiki kui eraldi tooteid, siis tuleb esiteks märkida, et miski selle alamrubriigi sõnastuses ei nõua, et selleks peavad uksed, ukseraamid, -piidad ja lävepakud olema jaemüügiks mõeldud komplektide kujul.
         
      
            31
         
         
            Teiseks on KNi alamrubriigi 44182050 kohta käivast joonealusest märkusest, mis täpsustab, et ust, raami või lävepakuga või ilma, „käsitletakse ühes tükis“, võimalik välja lugeda, et ukseraami, uksepiita või lävepakku võib ka ilma ukseta käsitada eraldiseisva osana, mida saab sellisena sellesse alamrubriiki klassifitseerida.
         
      
            32
         
         
            Kolmandaks on komisjoni suuniste jaekaubanduse jaoks mõeldud komplektina esitatud kaupade klassifitseerimiseks kombineeritud nomenklatuuri (ELT 2013, C 105, lk 1) A osa punktides 1 ja 2 meenutatud, et HSi klassifitseerimise üldreegli 3 punkti b kohaselt koostoimes selle üldreegli selgitava märkuse punktiga X on esimene tingimus selleks, et erinevaid tooteid saaks käsitada jaemüügiks mõeldud komplektina, see, et need tooted kuuluvad eri rubriikidesse või sama rubriigi eri alamrubriikidesse.
         
      
            33
         
         
            Uksed, ukseraamid, uksepiidad ja lävepakud kuuluvad aga kõik alamrubriiki 441820, mistõttu – nagu rõhutab komisjon oma kirjalikes seisukohtades – neid ei saa pidada jaemüügiks mõeldud komplektina esitatud kaubaks ning neid võib seega selle alamrubriigi alusel käsitada eraldiseisvate toodetena.
         
      
            34
         
         
            Sellest järeldub, et KNi alamrubriiki 441820 tuleb tõlgendada nii, et see hõlmab üksiktoodetena ukseraami, uksepiita ja lävepakku.
         
      
            35
         
         
            Järgmisena, mis puudutab küsimust, kas mittekomplektsel või lõpetamata kujul toode KNi klassifitseerimise üldreegli 2 punkti a esimese osa tähenduses, mille sõnastus kattub HSi klassifitseerimise üldreegli 2 punkti a esimese osa sõnastusega, võib kuuluda alamrubriiki 441820, siis tuleb meenutada, et selle reegli kohaselt tuleb iga viidet rubriigis mingile kaubale vaadelda kehtivana selle kauba kohta ka mittekomplektsel või lõpetamata kujul, tingimusel et sellisel kujul on kaubal komplektse või valmistoote põhiomadused. HSi üldreegli 2 punkti a selgitava märkuse punktis I on täpsustatud, et esimene osa laiendab mis tahes rubriigi valdkonda, mis viitab konkreetsele tootele.
         
      
            36
         
         
            Siinkohal on oluline rõhutada, et seda alamrubriiki käsitlevates KNi selgitavates märkustes on täpsustatud, et sellesse alamrubriiki võib klassifitseerida näiteks puitpaneele, mida on edasi töödeldud sel määral, et need on ühemõtteliselt ustena kasutatavad (nt neisse on lõigatud süvendid käepidemete, lukkude või hingede jaoks), samas kui töötlemata paneelid, mida nimetatakse „tiheda sisevoodriga lameuste toorikuteks“ tuleb klassifitseerida rubriiki 4412.
         
      
            37
         
         
            Seevastu KNi grupi 44 4. märkuse kohaselt koostoimes HSi rubriigi 4412 selgitava märkuse kolmanda lõiguga võib rubriiki 4412 klassifitseerida „vineeri, spoonitud plaatide jms kihtpuitmaterjalina“ selliseid tooteid, mida on töödeldud, tingimusel et see töötlemine ei anna nendele toodetele mõne muu rubriigi toodete põhiomadusi.
         
      
            38
         
         
            Sellest tuleneb, et sõltumata võimalikust täiendavast töötlemisest, mida eelotsusetaotluse esitanud kohus kirjeldas oma kolmandas eelotsuse küsimuses, peab kõnealust kaupa selleks, et seda saaks klassifitseerida KNi alamrubriiki 441820 mittekomplektsel või lõpetamata kujul toodetena, millel on sel hetkel siiski selle alamrubriigiga hõlmatud toodete põhiomadused KNi klassifitseerimise üldreegli 2 punkti a esimese osa tähenduses, olema töödeldud nii, et seda kaupa saab kasutada üksnes uste, ukseraamide, uksepiitade ja lävepakkudena.
         
      
            39
         
         
            Seevastu juhul, kui puudub töötlemine, mis võimaldaks asuda seisukohale, et see kaup on mõeldud kasutamiseks üksnes uste, ukseraamide, uksepiitade ja lävepakkudena, ei saa seda kaupa klassifitseerida alamrubriiki 441820 ning see tuleb vastavalt olukorrale klassifitseerida KNi rubriikidesse 4411 ja 4412 puitkiudplaatidena või vineeri, spoonitud plaatide jms kihtpuitmaterjalina.
         
      
            40
         
         
            Kõiki eeltoodud kaalutlusi arvesse võttes tuleb esitatud küsimustele vastata, et KNi alamrubriiki 441820 koostoimes KNi klassifitseerimise üldreegli 2 punkti a esimese osaga tuleb tõlgendada nii, et see hõlmab eraldi toodetena sellist kaupa, mida kirjeldatakse puitpaneelide ja ‑raamliistudena, mille iluprofiil ja ‑viimistlus tõendavad objektiivselt nende eeldatavat kasutamist ukseraamide, uksepiitade ja lävepakkude valmistamiseks ka mittekomplektsel või lõpetamata kujul, tingimusel et neid tooteid on töödeldud nii, et neid saab kasutada üksnes nimetatud viisil ning et neil on seega valmistoote põhiomadused.
         
      
      Kohtukulud
   
   
            41
         
         
            Kuna põhikohtuasja poolte jaoks on käesolev menetlus eelotsusetaotluse esitanud kohtus pooleli oleva asja üks staadium, otsustab kohtukulude jaotuse liikmesriigi kohus. Euroopa Kohtule seisukohtade esitamisega seotud kulusid, välja arvatud poolte kohtukulud, ei hüvitata.
         
       
         
            Esitatud põhjendustest lähtudes Euroopa Kohus (kaheksas koda) otsustab:
         
       
            
               
                  Nõukogu 23. juuli 1987. aasta määruse (EMÜ) nr 2658/87 tolli- ja statistikanomenklatuuri ning ühise tollitariifistiku kohta I lisas (komisjoni 4. oktoobri 2013. aasta rakendusmäärusest (EL) nr 1001/2013 tulenevas redaktsioonis) sisalduva kombineeritud nomenklatuuri alamrubriiki 441820 koostoimes selle nomenklatuuri klassifitseerimise üldreegli 2 punkti a esimese osaga tuleb tõlgendada nii, et see hõlmab eraldi toodetena sellist kaupa, mida kirjeldatakse puitpaneelide ja ‑raamliistudena, mille iluprofiil ja ‑viimistlus tõendavad objektiivselt nende eeldatavat kasutamist ukseraamide, uksepiitade ja lävepakkude valmistamiseks ka mittekomplektsel või lõpetamata kujul, tingimusel et neid tooteid on töödeldud nii, et neid saab kasutada üksnes nimetatud viisil ning et neil on seega valmistoote põhiomadused.
               
            
          
            
               
                  Allkirjad
               
            
         (
         *1
      )	Kohtumenetluse keel: läti.